**UZNESENIA**

**z 35. zasadnutia Štátnej komisie**

**pre voľby a kontrolu financovania politických strán pre VII. volebné obdobie**

**zo dňa 13. septembra 2018**

*Uznesenie č. 35/1/1*

*Štátna komisia pre voľby a kontrolu financovania politických strán schvaľuje navrhovaný program rokovania.*

*Uznesenie č. 35/1/2*

*Štátna komisia pre voľby a kontrolu financovania politických strán schvaľuje návrh zápisnice z jej tridsiateho štvrtého zasadnutia.*

***Uznesenie č. 35/2/1***

*Štátna komisia pre voľby a kontrolu financovania politických strán berie na vedomie informáciu predsedu Štátnej komisie pre voľby a kontrolu financovania politických strán JUDr. Eduarda Báránya, DrSc. o* *predložení informácie Štátnej komisie pre voľby a kontrolu financovania politických strán o výročných správach za rok 2017 Národnej rade Slovenskej republiky.*

***Uznesenie č. 35/2/2***

*Štátna komisia pre voľby a kontrolu financovania politických strán berie na vedomie záznam zo svojho hlasovania per rollam vo veci žiadosti občianskeho združenia Aliancia za rodinu o zaevidovanie ako tretia strana na účely vedenia volebnej kampane pre voľby do orgánov samosprávy obcí v roku 2018 podľa § 8 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov*

***Uznesenie č. 35/2/3***

*Štátna komisia pre voľby a kontrolu financovania politických strán berie na vedomie informáciu vedúcej Úradu štátnej komisie Mgr. JUDr. Michaely Ružičkovej o doručení a vybavení žiadosti Najvyššieho súdu Slovenskej republiky o zaslanie výročnej správy politickej strany Kotleba – Ľudová strana Naše Slovensko.*

***Uznesenie č. 35/2/4***

*Štátna komisia pre voľby a kontrolu financovania politických strán berie na vedomie informáciu predsedu Štátnej komisie pre voľby a kontrolu financovania politických strán JUDr. Eduarda Báránya, DrSc. o stretnutí s predsedom vlády Slovenskej republiky a poslancom Národnej rady Slovenskej republiky na tému financovania volebnej kampane kandidátom na prezidenta Slovenskej republiky.*

***Uznesenie č. 35/3/1***

*Štátna komisia pre voľby a kontrolu financovania politických strán eviduje občianske združenie INÁ ŽILINA ako tretiu stranu podľa § 8 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov pre voľby do orgánov samosprávy obcí v roku 2018.*

***Uznesenie č. 35/3/2***

*Štátna komisia pre voľby a kontrolu financovania politických strán eviduje občianske združenie JURISTE ako tretiu stranu podľa § 8 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov pre voľby do orgánov samosprávy obcí v roku 2018.*

***Uznesenie č. 35/3/3***

*Štátna komisia pre voľby a kontrolu financovania politických strán eviduje pána Martina Burgra ako tretiu stranu podľa § 8 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov pre voľby do orgánov samosprávy obcí v roku 2018.*

***Uznesenie č. 35/4/1/1***

*Štátna komisia pre voľby a kontrolu financovania politických strán na prvú otázku politického hnutia Obyčajní ľudia a nezávislé osobnosti (OĽANO) uvádza nasledovné:*

*Podľa § 15 zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len „zákon o volebnej kampani“) je každý, kto vedie volebnú kampaň povinný zabezpečiť, aby akékoľvek spôsoby vedenia volebnej kampane obsahovali údaje o dodávateľovi a objednávateľovi, s výnimkou drobných reklamných predmetov, kde sa uvádza iba údaj o objednávateľovi.*

*Posudzovať to, či možno určitý predmet volebnej kampane považovať za drobný reklamný predmet je možné iba podľa okolností konkrétneho prípadu.*

*Potraviny určené na okamžitú spotrebu, ktoré nie sú nositeľom žiadnej informácie, sa považujú za občerstvenie.*

***Uznesenie č. 35/4/1/2***

*Štátna komisia pre voľby a kontrolu financovania politických strán na druhú otázku politického hnutia Obyčajní ľudia a nezávislé osobnosti (OĽANO) uvádza nasledovné:*

*Zákon o volebnej kampani neustanovuje kandidátovi, ktorý kandiduje zároveň na funkciu poslanca miestneho zastupiteľstva a zároveň na funkciu poslanca mestského zastupiteľstva, povinnosť evidovať náklady na volebnú kampaň zvlášť pre jednotlivé funkcie, o ktoré sa uchádza.*

***Uznesenie č. 35/4/1/3***

*Štátna komisia pre voľby a kontrolu financovania politických strán na tretiu otázku politického hnutia Obyčajní ľudia a nezávislé osobnosti (OĽANO) uvádza nasledovné:*

*V čase volebnej kampane pred voľbami do orgánov samosprávy obcí sa zaradenie nákladov na propagáciu politickej strany do limitu nákladov na volebnú kampaň posudzuje podľa vecnej, časovej, miestnej a osobnej súvislosti s voľbami.*

***Uznesenie č. 35/4/2***

*Štátna komisia pre voľby a kontrolu financovania politických strán prerokovala podnet p. Š. S. a uvádza nasledovné:*

*Zákon č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov (ďalej len "zákon o volebnej kampani") nezakazuje prezentáciu osoby, ktorá má úmysel kandidovať vo voľbách na prezidenta Slovenskej republiky, v čase pred vyhlásením volieb prezidenta Slovenskej republiky. Zákon o volebnej kampani s takouto prezentáciou priamo počíta a v § 5 ods. 1 ustanovuje, že do finančného limitu kandidáta na funkciu prezidenta Slovenskej republiky sa započítavajú aj náklady vynaložené na propagáciu kandidáta, ktoré kandidát na prezidenta vynaložil v čase začínajúcom 180 dní predo dňom vyhlásenia volieb, a náklady, ktoré kandidát na prezidenta uhradil alebo má uhradiť.*

*Podľa § 2 ods. 2 zákona o volebnej kampani volebná kampaň začína dňom uverejnenia rozhodnutia o vyhlásení volieb v Zbierke zákonov Slovenskej republiky, a preto prezentácia osoby, ktorá má úmysel kandidovať vo voľbách na prezidenta Slovenskej republiky, v čase pred vyhlásením volieb prezidenta Slovenskej republiky, nie je volebnou kampaňou a § 15 zákona o volebnej kampani sa na ňu nevzťahuje.*

***Uznesenie č. 35/4/3***

*Štátna komisia pre voľby a kontrolu financovania politických strán sa oboznámila s e-mailom p. A. G., manažérky spoločnosti Facebook Germany GmbH pre vzťahy s politickými a vládnymi subjektami a berie na vedomie oznámenie o úmysle zobrazovať upozornenie o konaní volieb na nástenke noviniek (newsfeed) používateľov sociálnej siete Facebook počas volebného dňa 10.11.2018.*

*Štátna komisia pre voľby a kontrolu financovania politických strán zároveň konštatuje, že všetky informácie o voľbách do orgánov samosprávy obcí, ktoré sa vykonajú dňa 10.11.2018 zverejňuje Ministerstvo vnútra Slovenskej republiky na svojej internetovej stránke* [*http://www.minv.sk/?volby-oso2018*](http://www.minv.sk/?volby-oso2018) *a Ministerstvo vnútra Slovenskej republiky uvíta akékoľvek jej šírenie.*

***Uznesenie č. 35/4/4***

*Štátna komisia pre voľby a kontrolu financovania politických strán prerokovala otázku p. M. G. a konštatuje, že pri zmene trvalého pobytu pred voľbami nepostačuje, ak sa volič v deň konania volieb preukáže potvrdením obce (ohlasovne pobytu) o pobyte. Volič sa vo volebnej miestnosti preukazuje novým občianskym preukazom alebo potvrdením príslušného pracoviska Policajného zboru, súvisiacim s požiadaním o vydanie nového občianskeho preukazu.*

***Uznesenie č. 35/4/5/1***

*Štátna komisia pre voľby a kontrolu financovania politických strán na otázky p. M. E., týkajúce sa registrácie kandidátnych listín konštatuje, že posudzovanie údajov, uvedených na podpisových listinách je vo výlučnej kompetencii príslušnej miestnej volebnej komisie, ktorej postup je preskúmateľný súdom. Uvádzanie miestnych neoficiálnych označení ulíc alebo častí obce nad rámec zákonom požadovaných údajov nemá vplyv na platnosť podpisovej listiny.*

***Uznesenie č. 35/4/5/2***

*Štátna komisia pre voľby a kontrolu financovania politických strán na otázky p. M. E., týkajúce sa prvého zasadania miestnej volebnej komisie konštatuje, že úlohou starostu obce* *je zvolať prvé zasadanie miestnej volebnej komisie, zabezpečiť zloženie sľubu členov miestnej volebnej komisie, vykonať poučenie členov miestnej volebnej komisie o ochrane osobných údajov a v spolupráci so zapisovateľom miestnej volebnej komisie vykonať školenie členov miestnej volebnej komisie k činnosti miestnej volebnej komisie. Starosta vedie zasadanie komisie iba do vyžrebovania predsedu a podpredsedu volebnej komisie.*

*Starosta obce v žiadnom prípade nesmie zasahovať do procesu žrebovania predsedu a podpredsedu miestnej volebnej komisie, ktoré riadi zapisovateľ miestnej volebnej komisie, ani do činnosti miestnej volebnej komisie, súvisiacej s preskúmavaním a registráciou kandidátnych listín.*

*Zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov je právnym predpisom verejného práva, a preto ako predpis verejného práva obsahuje kogentné ustanovenia, týkajúce sa volieb.*

*Uvedený zákon neupravuje prítomnosť iných osôb na zasadaní miestnej volebnej komisie; v § 27 upravuje iba prítomnosť v ňom uvedených osôb vo volebnej miestnosti počas volebného dňa za účelom pozorovania priebehu volieb a sčítania hlasov.*

***Uznesenie č. 35/4/6***

*Štátna komisia pre voľby a kontrolu financovania politických strán sa oboznámila s podnetom, týkajúcim sa organizačno-technického zabezpečenia volieb do orgánov samosprávy obcí, ktoré sa vykonajú 10.11.2018 v obci Haluzice a postupuje tento podnet Ministerstvu vnútra Slovenskej republiky.*

***Uznesenie č. 35/4/7***

*Štátna komisia pre voľby a kontrolu financovania politických strán sa oboznámila s podnetom p. J. P. a postupuje ho Ministerstvu vnútra Slovenskej republiky ako príslušnému správnemu orgánu.*

***Uznesenie č. 35/5/1***

*Štátna komisia pre voľby a kontrolu financovania politických strán zastavuje podľa § 30 ods. 1 písm. h) zákona č. 71/1967 Zb. o správnom konaní (správny poriadok) v znení neskorších predpisov správne konanie o uložení pokuty č. SVS-OVR2-2018/023736, vedené podľa § 31 ods. 5 zákona č. 85/2005 Z. z. o politických stranách a politických hnutiach v znení neskorších predpisov voči politickej strane Demokrati Slovenska za prijatie daru v rozpore s § 24 ods. 1 písm. d) uvedeného zákona.*